Pärast seda, kui üks tema endistest kolleegidest mõrvatakse, asub läbipõlenud, maskis tasuja Rorschach otsima kinnitust oma teooriale, mille kohaselt  on kellegil plaan tappa kõik endised ja praegused maskis kangelased ning hävitada nende maine. Võttes ühendust oma kunagiste kaaslastega, kellest üliinimlikke võimeid omab tegelikult vaid üks, jõuab järeleandmatu Rorschach jälile häirivale vandenõule, mis on seotud nende ühise minevikuga ning mille sihiks on katastroofiline tulevik. Nende missiooniks on olnud alati valvata inimkonna järele.. aga kes valvab Valvureid?    "Valvurid" on fantastiline põnevusfilm, mille aluseks kõigi aegade hinnatuim  koomiksiromaan, Alan Moore'i ("V nagu veritasu") kultusteos "Watchmen" aastast 1986. Osades Malin Akerman ("Pulmasõltlane"), Billy Crudup ("Võimatu missioon III"), Jackie Earle Haley ("Väikesed lapsed"), Jeffrey Dean Morgan ("Grey anatoomia"), Patrick Wilson ("Ooperi fantoom"), Matthew Goode ("Matshpall") jt. Lavastas Zack Snyder ("300", "Dawn of the Dead").